ג'ים ג'ונס

ג'יימס וורן ג'ונס (באנגלית: James Warren "Jim" Jones;‏ 13 במאי 1931 - 18 בנובמבר 1978) היה מייסדה ומנהיגה האמריקאי של הכת הנוצרית-מרקסיסטית "מקדש העם" שפעלה בסן פרנסיסקו בשנות השבעים. ג'ונס הוביל את הכת לאחד ממקרי המוות ההמוניים הגדולים ביותר מעולם - 909 בני אדם שמתו בהשראתו בג'ונסטאון שבגיאנה, ב-18 בנובמבר 1978. ג'ונס ראה את עצמו כיורשם המודרני של ישו, בודהה ולנין. הוא המציא חזיונות אפוקליפטיים על סוף העולם שיגיע בצורת שואה גרעינית, ובזכות הכריזמה הרבה בה ניחן הפיץ את הבשורה. ג'ונס נולד בעיר לין שבאינדיאנה. אביו ג'יימס, שקרא לבנו על שמו, היה חבר בכת הגזענית "קו קלוקס קלאן", שהוקמה ב-1866 ופעלה בכל רחבי ארצות הברית בעיקר נגד שחורי העור. הוא סיים את לימודיו בתיכון בריצ'מונד, אינדיאנה. בצעירותו ג'ונס אסף כסף לייסוד כנסייה משלו באינדיאנפוליס. הוא קרא לה "כנפי הישועה" (מאנגלית: Wings of Deliverence). הוא שינה את שמה ל"כנסיית מקדש העם", על שם הכת אותה ייסד. הוא התחזה לכומר, ולמרות שמעולם לא הוסמך ככזה דרש ממאמיניו לכנותו בשם "אבא". ג'ונס צבר פופולריות בזכות פעולות הומניטריות שביצע בעיקר בקרב ציבור האפרו-אמריקאים, ציבור שהיווה למעלה ממחצית מחברי כנסייתו. הוא אף זכה לתרומות ואותות הוקרה רבים על פעולותיו ההומניטאריות במרוצת השנים. ג'ונס הונה את מאמיניו באמצעות "רפואה מדומה", כאשר גרם להם להאמין שביצע ניסים כדי לרפאם ממחלות ולהסיר מהם קללות. כאשר עייף ג'ונס מלהמתין לקץ כל הימים, הנהיג תוכנית מחאתית כנגד הגזענות וחוסר השוויון. הוא כינה אותה "לילות לבנים". תומכיו, רובם אפרו-אמריקאים ממעמד סוציו-אקונומי נמוך, בלעו בשקיקה את דבריו של מנהיגם הכריזמטי ופעלו לביצוע התוכנית. עריקים שפרשו מהכת לפני ההתאבדות ההמונית בג'ונסטאון העידו על תוכניות זדוניות של רצח והתאבדות המונית שנהגו על ידי ג'ונס, אך הרשויות התייחסו אליהן בביטול. ערך מורחב – ג'ונסטאון אישיותו הבעייתית של ג'ים ג'ונס קשרה אותו עם פרשיות מין, אלימות ותכנוני מס. הדבר הביא אותו להקמת קומונה שיתופית המבוססת על עקרונות קומוניסטיים שבאים בקנה אחד עם עקרונותיו הוא. הקומונה הוקמה בגיאנה, באזור אליו הגישה אפשרית רק באמצעות מטוס. ג'ונס קרא לעיר על שמו - ג'ונסטאון. בנובמבר 1978, בעקבות שמועות על המעשים שלכאורה נעשים ביישוב המבודד, הוביל חבר הקונגרס ליאו ראיין משלחת-חקר בגיבוי הממשל האמריקני ובמימונו על מנת לבדוק את המתרחש במקום. שלושה ימים אחרי שהגיעו חזרו חברי המשלחת אל שדה התעופה על מנת לטוס לארצות הברית, ואיתם כ-15 מחברי הכת שביקשו להצטרף אליהם. בשלב זה הגיע רכב ובו אנשיו של ג'ונס, שפתחו בירי לעבר חברי המשלחת. מהירי נהרגו חמישה מחברי המשלחת ובהם חבר הקונגרס ראיין. שאר חברי המשלחת הצליחו להימלט. מאוחר יותר באותו יום, ה-18 בנובמבר 1978, הורה ג'ונס לכל תושבי העיר ללגום משקה מהול ברעל. 909 מתושבי הקומונה התאבדו בהשראתו, מתוכם 276 ילדים. התושבים שהתנגדו נאלצו לקבל זריקת רעל או שנורו על ידי שומרי ראשו של ג'ונס. ג'ונס עצמו תכנן כנראה להישאר בחיים, אך גופתו נמצאה ירויה יום למחרת מרחץ הדמים. זה היה מקרה התאבדות המונית הקטלני ביותר בהיסטוריה המודרנית. מדיה וקבצים בנושא ג'ים ג'ונס בוויקישיתוף תומר פרסיקו, עכשיו כולם ביחד, באתר nrg‏, 8 במאי 2007 ‏BioCast - אלף אישים באלף שניות: לא איש אל ויכזב - ג'ים ג'ונס, באתר iCast‏, 27 בפברואר 2012 קרן סיאורדיה ושלי שמורק, ג’ים ג’ונס ומקדש העם, באתר בואי נדבר רצח, ‏2 בנובמבר 2017 מורן שריר, אבא היה מפלצת: ריאיון עם בנו של ג'ים ג'ונס, מנהיג הכת שחיסל את כל מאמיניו בציאניד, באתר הארץ, 17 בינואר 2019 ג'ים ג'ונס, באתר אנציקלופדיה בריטניקה (באנגלית) ג'ים ג'ונס, באתר "Find a Grave" (באנגלית) ג'ים ג'ונס, במסד הנתונים הקולנועיים IMDb (באנגלית) ג'ים ג'ונס, באתר MusicBrainz (באנגלית)